Bergerove tablice
Bergerove tablice je sistem razrade rasporeda takmičenja po kolima za cijelu sezonu unutar jedne lige. Pojam je izvorno nastao za šahovska takmičenja, ali se koristi u svim sportovima koji se igraju ligaškim sistemom. Bergerove tablice se primjenjuju na način da se obavi ždrijeb kojim se svakom sudioniku (ekipi ili takmičaru, za pojedinačne sportove) dodjeli jedan broj, od 1 do ukupnog broja sudionika. Nakon toga se prema ovim tablicama dobijaju takmičarski parovi za jednokružni sistem takmičenja, dok se za dvokružni sistem druga polovina takmičenja igra po istom rasporedu, samo sa zamjenom domaćinstva. Teoretski ne postoji brojčano ograničenje sudionika za mogućnost razrade rasporeda unutar lige, dolje su primjeri razrade za lige od 3 do 30 sudionika. Ako je neparni broj sudionika u ligi, onda se koristi sistem za lige sa jednim članom više, s tim da zadnji broj ne dobija niti jedan sudionik, a u svakom kolu je slobodan onaj kojem je "protivnik" taj najveći, nedodijeljeni broj.